Dømte kriminelle tilbydes nu gratis flytning, betaling af depositum, lidt nyt indbo og husleje et nyt sted, hvis de flytter fra et af flere belastede boligområder i Odense.

Det skriver Fyens Stiftstidende.

Hård ghetto Ghettolisten offentliggøres hvert år den 1. december.

Boligområder, der har stået på ghettolisten fire år i træk, karakteriseres som 'hårde ghettoer'.

For en hård ghetto skal der inden for seks måneder udarbejdes en udviklingsplan, der beskriver, hvordan andelen af almene familieboliger i området nedbringes til højst 40 procent inden 2030.

29 boligområder er på den seneste ghettoliste.

I weekenden blev der i boligområderne Påskeløkken, Risingparken, Smedeløkken og Solbakken sat sedler op, hvor der står: 'Tilbud. Tilskud til flytning. Har du fået en dom i 2019, har du mulighed for at få flyttehjælp'.

Odense Kommune og boligforeningerne ønsker at få kriminelle ud af områderne, så de ikke får betegnelsen hård ghetto.

Det er et valg mellem pest eller kolera. Brian Dybro, beskæftigelses- og socialrådmand

Sker det, risikerer kommunen, at der skal rives boliger ned. Et af kriterierne i regeringens ghettoplan er nemlig, hvor mange kriminelle, der er i et område.

Målet med flyttehjælp fra kommune og boligforeninger er, at 10-12 dømte beboere skal flytte inden årsskiftet.

I opgange i Risingområdet i Odense har Odense Kommune og boligselskaberne hængt sedler som denne op. (Foto: Trine Rødkær)

Politikere: Svært dilemma

Beslutningen er taget af et bredt flertal af byrådets partier. Men flere af politikerne er frustrerede over, at de er nødt til at gribe til kontant flyttehjælp for at ændre beboersammensætningen i ghettoerne. Odense Kommune vil betale 15.000 kroner skattefrit til hver dømte person, der flytter.